**Nemanja Vidić** (serb. Немања Видић, s. 21. lokakuuta 1981 Užice, Jugoslavia) on serbialainen entinen jalkapalloilija, pelipaikaltaan puolustaja.

Ura
---

Vida, kuten hänen lempinimensä kuuluu, aloitti jalkapallouransa seitsenvuotiaana paikallisessa junioriseurassa, Jedinstvo Užicessa. Samassa seurassa pelasi myös Nemanjan isoveli Dušan. Sieltä Nemanja siirtyi toiseen paikallisseuraan, Sloboda Užiceen.

Vuonna 1996 Vidić teki 14 vuoden iässä juniorisopimuksen Belgradin Punaisen tähden kanssa. Vidan ammattilaisura alkoi kuitenkin neljä vuotta myöhemmin, kun Punainen tähti lähetti hänet lainalle Spartak Suboticaan. Vida hyväksyi siirron, kun Punainen tähti lupasi uudet jalkapallokengät nyt, kun hän pelaa ammattilaisotteluita. Toppari teki lainan aikana kuusi maalia. Lainapestiä seurasi paluu Punaiseen tähteen, jossa Vidić valittiinkin nopeasti joukkueen kapteeniksi. Samalla kaudella Vidić oli voittamassa Jugoslavian Cupia seuransa kanssa. Hän pelasi belgradilaisseurassa yhteensä kolme kautta, ja teki sinä aikana 12 maalia. Viimeinen kausi päättyi upealla tavalla, kun seura nappasi tuplamestaruuden, eli voitti sekä liigan että cupin.*lähde?*

Tämä kaikki tapahtui kuitenkin ilman Vidićin parasta ystävää, Vladimir Dimitrijevićiä. Nemanja ja "Vlada" pelasivat samassa juniorijoukkueessa ja jakoivat unelman pelaamisesta Punaisen tähden paidassa. Kesken eräiden harjoitusten 20-vuotias Dimitrijević kuitenkin sai sydänkohtauksen ja menehtyi. Vidić onkin myöhemmin sanonut, että hän ajattelee aina pelatessaan ystäväänsä, ja että hän pelaa paitsi itselleen, myös Vladalle.*lähde?*

Vidić siirtyi heinäkuussa 2004 Venäjän jättiseura Spartak Moskovaan. Siirtosummaa ei koskaan julkistettu, mutta raporttien mukaan Vidićistä tuli siirron myötä Venäjän liigan kaikkien aikojen kallein puolustaja.

Vida ei kuitenkaan pelannut Moskovassa kuin runsaan vuoden, ennen kuin Manchester United FC osti hänet tammikuun viidentenä päivänä vuonna 2006 runsaalla seitsemällä miljoonalla punnalla. Vidićin siirrosta Unitediin huhuttiin jo vuonna 2003, mutta silloin mitään konkreettista ei kuitenkaan tapahtunut. Manchester Unitedin manageri Sir Alex Ferguson totesi siirron yhteydessä, että "hyvät puolustajat voittavat joukkueilleen pokaaleja, ja Vidić on hyvä puolustaja".

Vida teki debyyttinsä Unitedin paidassa 25. tammikuuta Blackburn Roversia vastaan, ja vakiinnutti sen jälkeen paikkansa avauskokoonpanossa Rio Ferdinandin vierellä. Ensimmäisen maalinsa hän teki seuraavana syksynä, kun toppari puski pallon Wigan Athleticin verkkoon lokakuun 14. päivänä. Sopeutuminen Englantiin ei ollut kuitenkaan serbialaiselle kovin helppoa: Venäjän liigan loppumisen jälkeen Vidić ei ollut harjoittelut yli kuukauteen ja ongelmia oli loukkaantumistenkin kanssa. Vidić olikin erittäin kiitollinen Fergusonin avusta United-uransa alkuaikoina. Ferguson puolestaan on kehunut Vidicin puolustustaitoja ja verrannut serbin pelityyliä Unitedin entiseen toppariin, Steve Bruceen. United-fanien keskuudessa serbi onkin noussut kulttiasemaan kovan ja rohkean pelityylinsä takia.*lähde?*

Vidić mursi solisluunsa maaliskuun viimeisenä päivänä vuonna 2007, mutta ehti vastoin ennustetta palata vielä kentälle ennen kauden loppua. United hävisi Mestarien liigan välierissä AC Milanille ja FA Cupin finaalissa Chelsealle, mutta liigamestaruus matkasi neljän vuoden tauon jälkeen Manchesteriin. Samalla toppari valittiin Valioliigan Vuoden Joukkueeseen seitsemän muun United-pelaajan tavoin. Vidić valittiin samana vuonna myös Serbian parhaaksi ulkomailla pelaavaksi pelaajaksi. Saman palkinnon toppari voitti myös vuonna 2005, silloin Moskovassa pelatessaan.*lähde?*

8. marraskuuta 2007 Vidić teki Manchester Unitedin kanssa uuden jatkosopimuksen. Sopimuksen oli tarkoitus kestää kesään 2012 saakka. 2010 Manchester United ja Vidić solmivat kuitenkin uuden sopimuksen, joka piti serbialaisen joukkueessa vuoteen 2014 saakka. Sopimuksella katkaistiin huhut Vidićin mahdollisesta siirrosta espanjalaisjätti Real Madridiin. 

Vidić sanoi 7. helmikuuta 2014, että hän jättää Manchester Unitedin kauden 2013-2014 päätteeksi, kun hänen sopimuksensa päättyy.  Vidić pelasi viimeisen pelinsä Manchesterissa 6. toukokuuta 2014 Hullia vastaan. Hän sai tuossa ottelussa yleisöltä kolme kertaa taputukset seisaaltaan. Ensimmäiset ennen ottelua pelaajaesittelyssä, toiset hänen tullessaan kentälle Phil Jonesin tilalle ja kolmannet, kun hän koski ensimmäistä kertaa palloon.

Vidić siirtyi edellisen sopimuksen päätyttyä Serie A -joukkue Inter Milaniin. Tammikuussa 2016 sopimus Interin kanssa päättyi, ja 11 päivää myöhemmin Vidić ilmoitti lopettavansa uransa.

Vidić aloitti maajoukkueessa 12. lokakuuta 200 Italiaa vastaan ja edusti sen jälkeen Italiaa vajaat 30 kertaa*selvennä*. Vida oli yksi osa Serbia ja Montenegron maajoukkueen "Famous Four" -puolustuslinjaa, joka päästi vuoden 2006 MM-kisojen karsinnoissa ainoastaan yhden maalin kymmenessä ottelussa. Itse kesän 2006 MM-kisoissa Vidić ei pelannut yhtään ottelua. Ensimmäisestä ottelusta toppari oli pelikiellon takia sivussa, ja 12. kesäkuuta hän loukkasi polvensa törmättyään harjoituksissa Mateja Kežmanin kanssa. Vidić lopetti maajoukkueuransa lokakuussa 2011.

Saavutukset
-----------

### Belgradin Punainen tähti

* Jugoslavian Cup: 2002
* Serbia ja Montenegron ykkösliiga: 2004
* Serbia ja Montenegron Cup: 2004

### Manchester United

* Englannin Valioliiga: 2007, 2008, 2009, 2011,2013
* Englannin Liigacup: 2006, 2009, 2010
* FA Community Shield: 2007, 2008, 2010, 2011, 2013
* Mestarien liiga: 2008
* Seurajoukkueiden maailmanmestaruus: 2008

Lähteet
-------

1. ↑  Spartak swoop for Vidic
2. ↑  Vidic completes Man Utd transfer
3. ↑  Profile: Nemanja Vidic
4. ↑  Defensive Iron
5. ↑  Nemanja Vidic agrees new Manchester United contract  23.7.2010. BBC Sport. Viitattu 10.2.2018. (englanniksi)
6. ↑  Nemanja Vidic signs new Manchester United contract  20.8.2010. BBC Sport. Viitattu 10.2.2018. (englanniksi)
7. ↑  Nemanja Vidic: Manchester United defender to leave at end of season  7.2.2014. BBC Sport. Viitattu 10.2.2018. (englanniksi)
8. ↑  Scores, Results & Fixtures  6.5.2014. BBC Sport. Viitattu 10.2.2018. (englanniksi)
9. ↑  Nemanja Vidic, Capitano Del Manchester United, All'inter Dalla Prossima Stagione  5.3.2014. FC Internazionale.  Arkistoitu 10.8.2014. Viitattu 10.2.2018. (italiaksi)
10. ↑  Nemanja Vidic: Former Man Utd captain announces retirement  29.1.2016. BBC Sport. Viitattu 10.2.2018. (englanniksi)
11. ↑  Vidic ends Serbia career Manutd.com

Aiheesta muualla
----------------

* Nemanja Vidić (Arkistoitu – Internet Archive)

  

Serbia ja Montenegron joukkue – Jalkapallon MM-kilpailut 2006
1 Jevrić |
2 Ergić |
3 Dragutinović |
4 Duljaj |
5 Vidić |
6 Gavrančić |
7 Koroman |
8 Kežman |
9 Milošević |
10 Stanković |
11 Đorđević |
12 Kovačević |
13 Basta |
14 Đorđević |
15 Dudić |
16 Petković |
17 Nađ |
18 Vukić |
19 Žigić |
20 Krstajić |
21 Ljuboja |
22 Ilić |
23 Stojković |
Valmentaja Petković

Serbian joukkue – Jalkapallon MM-kilpailut 2010
1 Stojković |
2 Rukavina |
3 Kolarov |
4 Kačar |
5 Vidić |
6 Ivanović |
7 Tošić |
8 Lazović |
9 Pantelić |
10 Stanković |
11 Milijaš |
12 Isailović |
13 Luković |
14 Jovanović |
15 Žigić |
16 Obradović |
17 Krasić |
18 Ninković |
19 Petrović |
20 Subotić |
21 Mrđa |
22 Kuzmanović |
23 Đuričić |
Valmentaja Antić



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Yhdysvallat

 |

 |